1Nappébali iyaro bangsaé, "Niga mateppe ri aga iya puraé taéngkalinga? Lao riniga pura ripannessa akuwasanna PUWANGNGE?
2Napuwéloi PUWANGNGE iyaro atan-Na pada-pada lokkoé iya tuwoé ri tana iya makarossaé. Dé’gaga magello ri aléna untu’ taita; dé’gaga pataré’ untu’ tacinnai.
3Tapakatunai sibawa mabélaiwi aléna, tau iya pennoé anrasa-rasang sibawa tanggung apeddireng. Dé’ muwi séddi tau maélo mitai, sibawa muwi idi dé’to tajampangiwi.
4Sitongenna lasata ritu natanggung, anrasa-rasatta ritu iya nanrasa-rasaiyé, padahal riyasengngi anrasa-rasannaro pahukkungenna Allataala ri aléna.
5Iyakiya riloi nasaba dosa-dosata, sibawa ribarasa nasaba jata. Rihukkungngi kuwammengngi ripassalama’ki, nasaba sining lona naripajjappaki.
6Pusa manekki pada-pada bimbala’é, tungke-tungke sappai lalenna muto. PUWANGNGE pura patakkennai ri aléna jata maneng.
7Rigaukengngi sibawa mabecco, iyakiya natanggungngi sibawa sabbara. Dé’ natimpa’i bawana pada-pada ana’ bimbala iya ritiwié ri aggérékengngé iyaré’ga indo’ bimbala iya ricukkuru’é bulunna.
8Ritahangngi sibawa riadéléki, nainappa riyassarénréngeng sibawa rihukkung maté. Dé’gaga paduliwi totona; matéi nasaba dosana bangsata.
9Rikuburu’i silaong tau majaé; tampunna ri tengnga-tengnganai tau sugié, namuni dé’ naengka napogau’ ja, sibawa dé’ naengka napabengnguwang."
10Napuwéloi PUWANGNGE makkedaé manrasa-rasai, sibawa mabbéréyangngi aléna selaku akkarobangeng pappaledda dosa. Namalampé umuru’i matu sibawa mitai asaronna naolai aléna nakajajiyang élona PUWANGNGE.
11Rimakkuwannanaro makkedai PUWANGNGE, "Puranana nakenna anrasa-rasang, masennangngi matu sibawa massaunna. Iyaro atak-Ku, iya pésennangiyéngngi atik-Ku, purani natanggung pahukkungenna tau maégaé; nasaba aléna Uwaddampengengngi matu mennang.
12Macenningngi mabbéréyangngi atuwonna sibawa muttama abbilangenna tau majaé. Naéssangngi dosana tau maégaé sibawa massempajang kuwammengngi mennang nariyaddampengeng. Na-Uwéréngngi maéga tau selaku hadiya, sibawa lolongengngi bagiyang silaong sining tau tongengngé."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn